b'\n_START_ARTICLE_\nJurta\n_START_PARAGRAPH_\nJurta (rusko \xd1\x8e\xd1\x80\xd1\x82\xd0\xb0) ali ger, kot ga imenujejo v Mongoliji, je okrogel \xc5\xa1otor, prestavljivo bivali\xc5\xa1\xc4\x8de nekaterih azijskih nomadskih plemen. Razvila naj bi se iz obi\xc4\x8dajnega sto\xc5\xbe\xc4\x8dastega indijanskega \xc5\xa1otora (vigvam, tipi). Zaradi navpi\xc4\x8dnih sten je pridobila na uporabnem prostoru, polo\xc5\xbena streha pa je pripomogla k zmanj\xc5\xa1anju neuporabnega prostora nad prebivalci, kar je vplivalo na gospodarnej\xc5\xa1e ogrevanje. Zaradi okroglega tlorisa zelo dobro prena\xc5\xa1a mo\xc4\x8dne vetrove. Na vrhu strehe je lesen krog, skozi katerega je izhajal dim odprtega ognji\xc5\xa1\xc4\x8da ali dimnik manj\xc5\xa1e kovinske pe\xc4\x8di. V sodobnih jurtah vrhnji krog ve\xc4\x8dinoma prekrivajo kupole, dimnik pa je speljan na prostost skozi steno. Tradicionalno je prekrita z debelim volnenim polstom, vedno ve\xc4\x8dkrat pa tudi z drugimi naravnimi ali sinteti\xc4\x8dnim prekrivali.  _NEWLINE_Jurta je verjetno najbolj dodelano bivali\xc5\xa1\xc4\x8de, ki ga je \xc5\xa1e mo\xc5\xbeno prestavljati. Nomadi v Mongoliji se selijo dvakrat letno. _NEWLINE_Ogrodje je  narejeno iz lesa in na mestu sestavljivo iz posameznih elementov. Na vrhu je lesen krog, ki je tradicionalno narejen s krivljenjem parjenega lesa. Lesena stre\xc5\xa1na rebra povezujejo krog na vrhu strehe in steno na spodnjem robu strehe. Stena je sestavljena iz tanj\xc5\xa1ih, rahlo ukrivljenih palic, med sabo mnogokrat povezanih z usnjem, vrvico ali, pri sodobnih jurtah, s kovinskimi elementi.'